Majstori, majstori

***Majstori, majstori*** je jugoslovenski film snimljen 1980. godine u režiji Gorana Markovića koji je pisao i scenario zajedno sa Miroslavom Simićem. Film je nazvan po prvom stihu pesme „Majstori u kući“ književnika Aleksandra Sekulića  koju recituje u jednoj od završnih scena pijani nastavnik koga igra Aleksandar Berček.

Jugoslovenska kinoteka u saradnji sa Vip mobile, Oktobar filmom i Art film 80 je digitalno obnovila ovaj film. Premijera je održana 24. septembra 2020. godine na otvorenoj lokaciji na Tašmajdanu.

## Radnja
Film prati dešavanja i zamršene odnose u jednoj osnovnoj školi u Beogradu, a naizgled centralni događaj predstavlja svečani ispraćaj u penziju dugogodišnje čistačice Keve.

Na dan odlaska čistačice u penziju u školu dolazi inspektor kako bi istražio prijavu protiv zamenika direktora škole. Iako zamišljena kao prilika za opuštanje, oproštajna zabava kreće sasvim drugim smerom. Odlazak čistačice predstavlja idealnu priliku za još jednu zabavu o državnom trošku. Dok se veselje priprema, ambiciozni inspektor otkriva kako u naizgled sjajnoj školi vlada netrpeljivost. Čistačica, uređena i našminkana i mladi inspektor, nošen žarom istrage, dospevaju na isto mesto - banket, koji će da postane sve osim "dostojanstvenog oproštaja".

## Uloge

* Semka Sokolović-Bertok: Direktorka škole
* Bogdan Diklić: Miroslav Simić, prosvetni inspektor
* Predrag Laković: Bogdan, zamenik direktora
* Snežana Nikšić: Gordana „Goca“, nastavnica engleskog
* Milivoje Tomić: Vuksan, blagajnik
* Tanja Bošković: Bosa, sekretarica
* Zoran Radmilović: Sava, nastavnik tehničkog
* Aleksandar Berček: Đoka „Viski“, nastavnik srpskog
* Pavle Vuisić: Stole, domar
* Olivera Marković: Kristina, nastavnica biologije
* Miodrag Andrić: Šilja, nastavnik fizičkog
* Stojan Dečermić: Ćira „Emanuela“, nastavnik likovnog
* Mirjana Karanović: Dunja, nastavnica matematike
* Rade Marković: Miloje
* Branko Cvejić: Kole
* Mira Banjac: Ljiljana Grbić, servirka
* Dobrila Ćirković: Dobrila Stojanović, servirka
* Ratko Tankosić: Kevin sin
* Smilja Zdravković: Keva, čistačica

## Produkcija
Film je sniman u osnovnoj školi „Đorđe Krstić” u Žarkovu. Snimljen je za 18 dana, bez budžeta, a vlast ga je odmah cenzurisala. Bogdan Diklić glumio je u svom maturskom odelu.

U Dvorani Kulturnog centra Beograd, na proslavi povodom 40 godina od premijere filma Goran Marković je rekao kako mu velika glumica Rahela Ferari nije oprostila što je umesto nje za ulogu čistačice Keve angažovao pravu čistačicu iz Narodnog pozorišta Smilju Zdravković, kojoj je to bilo prvo i jedino pojavljivanje na filmu.

## Izvori

## Vanjske veze
* 
*http://www.yugopapir.com/2017/04/g-markovic-na-saslusanju-u-bivsoj.html - Goran Marković u bivsoj gimnaziji - Njegovi profesori su se prepoznali u filmu Majstori, majstori
* Četiri decenije filma „Majstori, majstori” („Politika”, 25. februar 2020)
* Mira Banjac: Nema više takvih majstora... („Politika”, 27. februar 2020)
*https://www.blic.rs/kultura/tanja-boskovic-40-godina-posle-snimanja-majstori-majstori-zamislite-moju-radost/yk9qyq6 - Premijera restaurisane verzije 
*https://www.kurir.rs/zabava/pop-kultura/3537027/mira-banjac-40-godina-nakon-snimanja-filma-majstori-majstori-dugo-sam-cekala-na-ovu-ulogu-pa-sam-mozda-izgubila-i-dar - Intervju Mire Banjac povodom digitalne restauracije filma